
Projektas


LIETUVOS RESPUBLIKOS
ĮMONIŲ BANKROTO ĮSTATYMO 2, 5, 9, 10, 11, 112, 113, 114, 115, 116, 117, 21, 23, 33, STRAIPSNIŲ PAKEITIMO IR ĮSTATYMO PAPILDYMO 118, 119 IR 1110 STRAIPSNIAIS 
ĮSTATYMAS

2013 m.                          d. Nr.
Vilnius 

(Žin., 2001, Nr. 31-1010; 2002, Nr. 116-5193, 2008, Nr. 65-2456; 2011, Nr. 85-4132, 
Nr. 146-6841; 2012,  Nr. 4-112, Nr. 6-186, Nr. 132-6654; 2013, Nr. 36-1725,  Nr. 46-2244)


1 straipsnis. 2 straipsnio 1, 4, 5, 13 dalių pakeitimas, 6 dalies pripažinimas netekusia galios ir papildymas 14 dalimi
1.	Pakeisti 2 straipsnio 1 dalį  ir ją išdėstyti taip:
„1. Bankrotas – teisės aktų nustatyta tvarka pripažinta įmonės nemokumo būsena, kai siekiama šios būsenos pabaigos iš įmonės turto tenkinant kreditorių reikalavimus ir užtikrinant kreditorių ir įmonės interesų pusiausvyrą.“
2. Pakeisti 2 straipsnio 4 dalį  ir ją išdėstyti taip:
„4. Bankrutuojanti įmonė – įmonė, kuriai iškelta bankroto byla arba kurios bankroto procesas vykdomas ne teismo tvarka ir nepradėtos šio įstatymo nustatytos likvidavimo procedūros.“
3. Pakeisti 2 straipsnio 5 dalį  ir ją išdėstyti taip:
„5. Bankrutavusi įmonė – teismo, o kai bankroto procesas vykdomas ne teismo tvarka, – kreditorių susirinkimo pripažinta bankrutavusia ir dėl to likviduojama įmonė.“
4.  2 straipsnio 6 dalį  pripažinti netekusia galios.
5.  Pakeisti 2 straipsnio 9 dalį  ir ją išdėstyti taip:
„9. Savininkas – įmonės dalyvis: akcininkas ar akcininkų grupė, kuriam priklausančios akcijos suteikia ne mažiau kaip 1/10 visų balsų, individualios įmonės savininkas, dalininkas, narys ir valstybės, savivaldybės įmonės savininko teises ir pareigas įgyvendinanti institucija.“
6.  Pakeisti 2 straipsnio 13 dalį  ir ją išdėstyti taip:
„13. Supaprastintas bankroto procesas – teismo tvarka vykdomų įmonės likvidavimo procedūrų, kai įmonė neturi turto ar jo nepakanka teismo ir administravimo išlaidoms apmokėti ir kreditorių susirinkimo kompetencijos klausimus sprendžia teismas, visuma.“
7. Papildyti 2 straipsnį 14 dalimi:
„14. Valstybė narė – Lietuvos Respublika ar kita Europos Sąjungos valstybė narė arba Europos ekonominės erdvės (EEE) valstybė.“ 

2 straipsnis. 5 straipsnio 1 dalies 3 punkto pakeitimas
5 straipsnio 1dalies 3 punkte išbraukti žodį „administracijos“ ir šį punktą išdėstyti taip:
„3) įmonės vadovas.“

3 straipsnis. 9 straipsnio 3 dalies pakeitimas
Pakeisti 9 straipsnio 3 dalį  ir ją išdėstyti taip:
„3. Teismui priėmus pareiškimą dėl bankroto bylos iškėlimo, jeigu dėl įmonės buvo priimti teismų ir kitų institucijų sprendimai ir pagal juos išduoti vykdomieji dokumentai arba kredito, mokėjimo ar elektroninių pinigų įstaigai Lietuvos Respublikos civilinio proceso kodekso nustatyta tvarka duoti antstolio, kitų institucijų ar pareigūnų, nurodymai areštuoti, nurašyti lėšas arba nutraukti lėšų išmokėjimą iš įmonės sąskaitos, įmonės turtas (lėšos) pagal šiuos vykdomuosius dokumentus ir nurodymus gali būti areštuojamas, tačiau šio turto realizavimas ir (ar) išieškojimas sustabdomas, išskyrus šio įstatymo 33 straipsnio 4 dalyje nustatytus atvejus. Jeigu teismas atsisako iškelti įmonei bankroto bylą, išieškojimas ir turto realizavimas atnaujinamas, taikytos laikinosios apsaugos priemonės panaikinamos. Informaciją apie priimtą pareiškimą dėl bankroto bylos iškėlimo, taip pat informaciją apie atsisakymą iškelti bankroto bylą teismas privalo paskelbti ne vėliau kaip kitą darbo dieną po teisėjo rezoliucijos priimti pareiškimą dėl bankroto bylos iškėlimo, taip pat po teismo nutarties dėl atsisakymo iškelti bankroto bylą įsiteisėjimo. Ši informacija skelbiama viešai specialioje interneto svetainėje.“

4 straipsnis. 10 straipsnio 4 dalies 1 punkto pakeitimas
Pakeisti 10 straipsnio 4 dalies 1 punktą ir jį išdėstyti taip:
„1) paskirti bankroto administratorių (toliau šiame įstatyme – bankroto administratorius, įmonės administratorius arba administratorius);“

5 straipsnis. 11 straipsnio 1 dalies, 3 4, 8 ir 18 dalių pakeitimas ir papildymas 21 dalimi
1.  Pakeisti 11 straipsnio 1 dalį ir ją išdėstyti taip:
„1. Bankroto administratorius – tai teismo paskirtas atlikti įmonės bankroto procedūras:
1) valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, turintis teisę teikti įmonių bankroto administravimo paslaugas ir šią teisę įgijęs šio įstatymo ir su jo įgyvendinimu susijusių teisės aktų nustatyta tvarka (toliau – fizinis asmuo, įgijęs teisę teikti įmonių bankroto administravimo paslaugas šio įstatymo nustatyta tvarka); 
2) valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, ar Šveicarijos Konfederacijos pilietis, turintis teisę teikti įmonių bankroto administravimo paslaugas, įgytą pagal įsisteigimo valstybės teisės aktus, kai šią teisę pripažinus šio įstatymo 118 straipsnio 1 dalyje nustatyta tvarka teisė teikti bankroto administravimo paslaugas Lietuvos Respublikoje suteikta laikinai arba vienkartinai (toliau – fizinis asmuo, turintis teisę teikti įmonių bankroto administravimo paslaugas laikinai);
3) valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, ar Šveicarijos Konfederacijos pilietis, įsisteigęs Lietuvos Respublikoje, turintis teisę teikti įmonių bankroto administravimo paslaugas, įgytą pagal kitos valstybės narės ar Šveicarijos Konfederacijos teisės aktus,  kai ši teisė pripažinta šio įstatymo 119 straipsnyje nustatyta tvarka (toliau – fizinis asmuo, turintis teisę teikti  įmonių bankroto administravimo paslaugas įsisteigęs);
4) Lietuvos Respublikoje įsteigtas juridinis asmuo, turintis teisę teikti įmonių bankroto administravimo paslaugas ir šią teisę įgijęs šio įstatymo ir su jo įgyvendinimu susijusių teisės aktų nustatyta tvarka (toliau – juridinis asmuo, įgijęs teisę teikti įmonių bankroto administravimo paslaugas šio įstatymo nustatyta tvarka); 
5) valstybėje narėje įsteigtas juridinis asmuo ar kita organizacija, kuri gali savo vardu įgyti ir turėti teises bei pareigas, būti ieškovu ar atsakovu teisme, taip pat jų padalinys (toliau – juridinis asmuo), neįsisteigęs Lietuvos Respublikoje, turintis teisę teikti įmonių bankroto administravimo paslaugas, įgytą pagal įsisteigimo valstybės narės teisės aktus, kai šią teisę pripažinus šio įstatymo 118 straipsnio 2 dalyje nustatyta tvarka teisė teikti įmonių bankroto administravimo paslaugas Lietuvos Respublikoje suteikta laikinai arba vienkartinai (toliau – juridinis asmuo, turintis teisę teikti įmonių bankroto administravimo paslaugas laikinai).“ 
2. Pakeisti 11 straipsnio 3 dalies 24 punktą ir jį išdėstyti taip:
„24) pateikia prašymą teismui (teismams) dėl jo atstatydinimo iš visų jo administruojamų įmonių administratoriaus pareigų ne vėliau kaip per 3 darbo dienas po tos dienos, kai sužinojo apie teisės teikti įmonių bankroto administravimo paslaugas netekimą. Tą pačią dieną šio prašymo kopiją pateikia visiems jo administruojamų įmonių kreditorių susirinkimo pirmininkams;“. 
3. Papildyti 11 straipsnio 3 dalį nauju 25 punktu:
„25) ne vėliau kaip per 3 darbo dienas po dienos, kai sužinojo, kad jis nebeatitinka šio įstatymo 112 straipsnio 3 arba 5 dalyje nurodytų nepriekaištingos reputacijos reikalavimų, apie tai praneša šio įstatymo 11 straipsnio 10 dalyje nurodytai Vyriausybės įgaliotai institucijai,  pateikdamas  prašymą dėl bankroto administratoriaus pažymėjimo galiojimo panaikinimo ir išbraukimo iš šio įstatymo 116 straipsnio 1 dalyje nurodyto sąrašo (jei administratorius – fizinis asmuo) arba prašymą dėl išbraukimo iš šio įstatymo 116 straipsnio 1 dalyje nurodyto sąrašo (jei administratorius – juridinis asmuo);“.
4. Buvusį  11 straipsnio 3 dalies 25 punktą laikyti 26 punktu.
5. Pakeisti 11 straipsnio 4 dalį ir ją išdėstyti taip:
„4. Administratoriumi negali būti įmonės, kuriai iškelta bankroto byla, kreditorius (su kreditoriumi darbo santykiais susijęs asmuo ar, kai kreditorius – juridinis asmuo, jo organų narys), asmuo, kuris pagal įstatymus ar kitus teisės aktus neturi teisės būti vadovu, įmonės ar šią įmonę patronuojančios arba šios įmonės dukterinės įmonės savininkas, jos organų narys, vadovas, jo pavaduotojai (direktoriai), vyriausiasis buhalteris (buhalteris), įmonės apskaitos struktūrinio padalinio vadovas, akcininkas, nuosavybės teise turintis arba turėjęs per paskutinius 36 mėnesius iki bankroto bylos iškėlimo daugiau kaip 10 procentų įmonės arba ją patronuojančios ar šios įmonės dukterinės įmonės akcijų, taip pat bankroto bylą nagrinėjančio teisėjo sutuoktinis, giminystės (tiesiosios aukštutinės ir tiesiosios žemutinės linijos giminaičiai, tikri bei netikri broliai ir seserys, įtėviai ir įvaikiai), svainystės ar partnerystės ryšiais su bankroto bylą nagrinėjančiu teisėju susijęs asmuo. Šie apribojimai taikomi ir šioje dalyje nurodytiems asmenims, kurie dirbo įmonėje ir buvo atleisti iš pareigų per paskutinius 36 mėnesius iki bankroto bylos iškėlimo. Administratorius negali turėti teisinio suinteresuotumo bylos baigtimi, pirkti, atstovauti pirkėjui perkant įmonės turtą. Įmonės turto pirkėju ir pirkėjo atstovu negali būti administratoriaus sutuoktinis, giminystės (tiesiosios aukštutinės ir tiesiosios žemutinės linijos giminaičiai, tikri bei netikri broliai ir seserys, įtėviai ir įvaikiai), svainystės ar partnerystės ryšiais su administratoriumi susijęs asmuo. Juridinio asmens, turinčio teisę teikti įmonių bankroto administravimo paslaugas, vadovui, jo pavaduotojams (direktoriams), vyriausiajam buhalteriui (buhalteriui), įmonės apskaitos struktūrinio padalinio vadovui, juridinio asmens organo nariams, juridinio asmens dalyviams taikomi šioje dalyje administratoriui nustatyti apribojimai.“
6. Pakeisti 11 straipsnio 8 dalį ir ją išdėstyti taip:
„8. Teismas administratorių iš pareigų atstatydina motyvuota nutartimi šiais atvejais:
1) kai administratorius pateikia teismui prašymą dėl atsistatydinimo;
2) kai įmonės kreditorių susirinkimas (komitetas) šio įstatymo 23 straipsnio 13 punkte nustatyta tvarka ar šio įstatymo 21 straipsnio 2 dalies 4 punkte nurodytas kreditorius (kreditoriai) motyvuotu prašymu kreipiasi dėl administratoriaus pakeitimo ir teismas nustato, kad kreditorių susirinkimo (komiteto) nutarimas atstatydinti administratorių buvo priimtas nepažeidžiant įstatyme nustatytos kreditorių susirinkimo (komiteto) nutarimų priėmimo tvarkos, arba prašymą dėl administratoriaus pakeitimo pateikęs kreditorius (kreditoriai) atitinka šio įstatymo 21 straipsnio 2 dalies 4 punkte nustatytas sąlygas ir patenkinus prašymą nebus pažeisti kreditorių susirinkimo (komiteto) nutarimui nepritarusių, kreditorių susirinkime (komitete) nedalyvavusių ar prašymo neteikusių kreditorių interesai ar viešasis interesas. Šiuo atveju teismas ne vėliau kaip per 15 dienų nuo kreipimosi dienos priima nutartį dėl administratoriaus atstatydinimo ir šio įstatymo nustatyta tvarka paskiria kitą administratorių. Kreditorių susirinkimo (komiteto) ar šio įstatymo 21 straipsnio 2 dalies 4 punkte nurodyto kreditoriaus (kreditorių) prašymu teismas gali pripažinti nutartį dėl administratoriaus atstatydinimo ir naujo administratoriaus paskyrimo skubiai vykdytina;
3) kai administratorius šio straipsnio 3 dalies 24 punkte nustatyta tvarka pateikia teismui prašymą dėl jo atstatydinimo arba įmonės kreditorių susirinkimo pirmininkas šio įstatymo 23 straipsnio 13 punkte nustatyta tvarka kreipiasi dėl praradusio teisę teikti įmonių bankroto administravimo paslaugas administratoriaus atstatydinimo ir kito administratoriaus paskyrimo arba iš kitų šaltinių teismas gauna informaciją, kad administratorius neteko teisės teikti įmonių bankroto administravimo paslaugas. Teismas ne vėliau kaip per 15 dienų nuo informacijos gavimo dienos priima nutartį dėl administratoriaus atstatydinimo iš visų jo administruojamų įmonių, į kurias šis teismas jį buvo paskyręs, ir šio įstatymo nustatyta tvarka paskiria kitą (kitus) administratorių (administratorius). Šiame punkte nustatytais atvejais nutartis atstatydinti administratorių neskundžiama; 
4) teismas, gavęs informacijos iš kreditorių ar kitų bankroto procese dalyvaujančių asmenų, nustato, kad asmuo negalėjo būti paskirtas administratoriumi dėl šio straipsnio 4 dalyje nurodytų aplinkybių arba šios aplinkybės atsirado paskyrus administratorių;
5) kai šio įstatymo 23 straipsnio 4 punkte nurodyta tvarka teismas nepatvirtina administratoriaus ataskaitos.“
7. Pakeisti 11 straipsnio 11 dalį ir ją išdėstyti taip:
„11. Administratorius (fizinis asmuo) privalo:
1) 	būti nepriekaištingos reputacijos; 
2)	 laikytis šio įstatymo ir kitų teisės aktų reikalavimų;
3)	 nuolat tobulinti kvalifikaciją.“ 
8. Pakeisti 11 straipsnio 12 dalį ir ją išdėstyti taip:
„12. Administratorius (juridinis asmuo) privalo užtikrinti jo darbuotojų ir vadovo, turinčių teisę teikti įmonių bankroto administravimo paslaugas, nuolatinį kvalifikacijos tobulinimą, jam taikomi šio straipsnio 11 dalies 1 ir 2 punktuose nustatyti reikalavimai.“
9. Papildyti 11 straipsnį 21 dalimi:
„21. Administratorius negali atlikti įmonių bankroto procedūrų nuo išbraukimo iš šio įstatymo 116 straipsnio 1 dalyje nurodyto sąrašo dienos.“

6 straipsnis. 112 straipsnio pakeitimas
Pakeisti 112 straipsnį ir jį išdėstyti taip:
„112 straipsnis. Reikalavimai asmenims, siekiantiems įgyti teisę teikti įmonių bankroto administravimo paslaugas, ir asmenims, siekiantiems įgyti teisę dirbti administratoriaus padėjėju
1. Fizinis asmuo, siekiantis šio įstatymo nustatyta tvarka įgyti teisę teikti įmonių bankroto administravimo paslaugas, privalo:
1) būti nepriekaištingos reputacijos;
2) turėti aukštąjį universitetinį ar jam prilygintą socialinių mokslų studijų srities teisės ar ekonomikos studijų krypties išsilavinimą (teisės ar ekonomikos bakalauro ir teisės ar ekonomikos magistro kvalifikacinį laipsnį) ar teisininko profesinį kvalifikacinį laipsnį (vienpakopį teisinį universitetinį išsilavinimą);
3) turėti ne trumpesnį kaip dvejų metų administratoriaus padėjėjo darbo stažą per paskutinius trejus metus arba ne trumpesnį kaip penkerių metų įmonės vadovo darbo stažą per paskutinius septynerius metus arba teisės aktų nustatyta tvarka būti pripažintas advokatu arba paskirtas antstoliu; 
4) išlaikyti kvalifikacijos egzaminą;
5) mokėti valstybinę – lietuvių kalbą.
2. Fizinis asmuo, siekiantis įgyti teisę dirbti administratoriaus padėjėju, privalo atitikti šio straipsnio 1 dalies 1, 2, 4 ir 5 punktuose nustatytus reikalavimus.
3. Fizinis asmuo negali būti laikomas nepriekaištingos reputacijos, jeigu jis: 
1) buvo nuteistas už sunkų ar labai sunkų nusikaltimą, nepaisant to, ar išnyko teistumas, arba buvo nuteistas už kitą tyčinę nusikalstamą veiką, kol teistumas neišnykęs;
2) yra atleistas iš darbo, pareigų už profesinės ar tarnybinės veiklos pažeidimus ir (ar) netekęs teisės verstis atitinkama veikla už įstatymuose keliamo nepriekaištingos reputacijos reikalavimo neatitikimą ar etikos normų pažeidimą ir nuo atleidimo iš darbo, pareigų ar teisės verstis atitinkama veikla arba nuo teisės teikti įmonių bankroto arba įmonių restruktūrizavimo administravimo paslaugas netekimo nepraėjo treji metai;
3) ne vėliau kaip per 3 darbo dienas po dienos, kai sužinojo, kad jis nebeatitinka šio įstatymo 112 straipsnio 3 arba 5 dalyje nurodytų nepriekaištingos reputacijos reikalavimų, apie tai nepranešė ir (arba) nepateikė šio įstatymo 11 straipsnio 3 dalies 25 punkte nurodyto prašymo šio įstatymo 11 straipsnio 10 dalyje nurodytai Vyriausybės įgaliotai institucijai ir nuo dienos, kai šio įstatymo 11 straipsnio 10 dalyje nurodytai Vyriausybės įgaliotai institucijai tapo žinomos  šios aplinkybės, nepraėjo šešeri metai;
4) piktnaudžiauja psichotropinėmis, narkotinėmis, toksinėmis medžiagomis ar alkoholiu.
4. Juridinis asmuo, siekiantis šio įstatymo nustatyta tvarka įgyti teisę teikti įmonių bankroto administravimo paslaugas, privalo būti nepriekaištingos reputacijos ir turėti  bent vieną darbuotoją, įgijusį teisę teikti įmonių bankroto administravimo paslaugas šio įstatymo nustatyta tvarka, ir (arba) darbuotoją, kuriam, pripažinus jo profesinę kvalifikaciją 118 straipsnio 1 dalyje ir (arba) 119 straipsnyje nustatyta tvarka, teisė teikti įmonių bankroto administravimo paslaugas suteikta laikinai arba įsisteigus. Teisę teikti įmonių bankroto administravimo paslaugas privalo turėti ir juridinio asmens, siekiančio teikti įmonių bankroto administravimo paslaugas, vadovo pareigas einantis asmuo.
5. Juridinis asmuo negali būti laikomas nepriekaištingos reputacijos, jeigu jis:
1) buvo nuteistas už sunkų ar labai sunkų nusikaltimą, nepaisant to, ar išnyko teistumas, arba buvo nuteistas už kitą tyčinę nusikalstamą veiką, kol teistumas neišnykęs;
2) pažeidė šio įstatymo 11 straipsnio 3 dalies 24 punkto reikalavimus ir nuo šios aplinkybės paaiškėjimo dienos nepraėjo šešeri metai.
6. Fizinių ir juridinių asmenų atitiktis šiame įstatyme nustatytiems reikalavimams vertinama šio įstatymo 115 straipsnio 2 dalyje ir 116 straipsnio 1 dalyje nurodyta Vyriausybės ar jos įgaliotos institucijos nustatyta tvarka.“

7 straipsnis. 113 straipsnio pakeitimas
Pakeisti 113 straipsnį ir jį išdėstyti taip:
„113 straipsnis. Kvalifikacijos egzaminas 
1. Kvalifikacijos egzaminą – fizinio asmens, siekiančio įgyti teisę teikti įmonių bankroto administravimo paslaugas šio įstatymo nustatyta tvarka ar teisę dirbti administratoriaus padėjėju, žinių patikrinimą – rengia Bankroto ir restruktūrizavimo administratorių atestavimo komisija (toliau – Komisija). Kvalifikacijos egzaminas rengiamas pagal Komisijos patvirtintas administratorių ir administratorių padėjėjų atestavimo programas. Kvalifikacijos egzaminas laikomas valstybine – lietuvių kalba. Fizinis asmuo, neišlaikęs kvalifikacijos egzamino arba neatvykęs jo laikyti, gali jį dar kartą laikyti ne anksčiau kaip po 3 mėnesių. Fizinis asmuo, dėl pateisinamų priežasčių (ligos ar kitų dokumentais įrodomų faktų ir aplinkybių, kurių fizinis asmuo negalėjo numatyti) neatvykęs laikyti egzamino, gali prašyti Komisijos leisti jį laikyti pakartotinai nepraėjus 3 mėnesių laikotarpiui ir pateikti paaiškinimą apie neatvykimo laikyti kvalifikacijos egzamino priežastis. Komisija, pripažinusi fizinio asmens neatvykimo laikyti kvalifikacijos egzamino priežastis svarbiomis, tokį fizinio asmens prašymą tenkina ir leidžia jam laikyti kvalifikacijos egzaminą nepraėjus 3 mėnesių laikotarpiui. Kvalifikacijos egzamino perlaikymų skaičius neribojamas.
2. Šio straipsnio 1 dalies nuostatos mutatis mutandis taikomos fizinio asmens, turinčio teisę teikti įmonių bankroto administravimo paslaugas, įgytą pagal kitos valstybės narės ar Šveicarijos Konfederacijos teisės aktus, siekiančio teikti įmonių bankroto administravimo paslaugas įsisteigus, Lietuvos Respublikos teisės išmanymo patikrinimui laikant profesinio tinkamumo testą.“

8 straipsnis. 114 straipsnio 1 dalies pakeitimas
Pakeisti 114 straipsnio 1 dalį ir ją išdėstyti taip:
„1. Komisija atlieka fizinių asmenų, siekiančių įgyti teisę teikti įmonių bankroto administravimo paslaugas ar dirbti administratoriaus padėjėjais, atestavimą, fizinių asmenų, siekiančių teikti įmonių bankroto administravimo paslaugas įsisteigus, Lietuvos Respublikos teisės išmanymo patikrinimą laikant profesinio tinkamumo testą ir kitas šiame įstatyme ir kituose teisės aktuose nustatytas funkcijas.“


9 straipsnis. Įstatymo 115 straipsnio 1, 2 dalies, 5 dalies 3 punkto pakeitimas ir 8 dalies pripažinimas netekusia galios
1.	Pakeisti 115 straipsnio 1 dalį ir ją išdėstyti taip:
„1. Bankroto administratoriaus pažymėjimas išduodamas fiziniam asmeniui, atitinkančiam šio įstatymo 112 straipsnio 1 dalies reikalavimus, bankroto administratoriaus padėjėjo pažymėjimas išduodamas fiziniam asmeniui, atitinkančiam šio įstatymo 112 straipsnio 2 dalies reikalavimus. Bankroto administratoriaus pažymėjimu patvirtinama asmens, kaip bankroto administratoriaus, kvalifikacija. Bankroto administratoriaus padėjėjo pažymėjimas suteikia teisę dirbti administratoriaus padėjėju.“ 
2.	Pakeisti 115 straipsnio 2 dalį ir ją išdėstyti taip:
„2. Bankroto administratoriaus ir bankroto administratoriaus padėjėjo pažymėjimus Vyriausybės ar jos įgaliotos institucijos nustatyta tvarka išduoda 11 straipsnio 10 dalyje nurodyta Vyriausybės įgaliota institucija.“
3.	Pakeisti 115 straipsnio 5 dalies 3 punktą  ir jį išdėstyti taip:
„3) asmuo, kuriam išduotas bankroto administratoriaus pažymėjimas, turi dvi galiojančias nuobaudas ir Komisija šio įstatymo 117 straipsnio 2 dalyje nustatyta  tvarka  pritaria 11 straipsnio 10 dalyje nurodytos Vyriausybės įgaliotos institucijos siūlymui panaikinti pažymėjimo galiojimą;“
4.	Pripažinti netekusia galios 115 straipsnio 8  dalį. 

10 straipsnis. 116 straipsnio pakeitimas
Pakeisti 116 straipsnį ir jį išdėstyti taip:
„116 straipsnis. Asmenų, teikiančių įmonių bankroto administravimo paslaugas, sąrašo  sudarymas 
1. Šio įstatymo 11 straipsnio 10 dalyje nurodyta Vyriausybės įgaliota institucija Vyriausybės ar jos įgaliotos institucijos nustatyta tvarka sudaro asmenų, teikiančių įmonių bankroto administravimo paslaugas, sąrašą (toliau – Sąrašas). Sąrašas skelbiamas šio įstatymo 11 straipsnio 10 dalyje nurodytos Vyriausybės įgaliotos institucijos interneto svetainėje. Į Sąrašą įrašyti fiziniai ir juridiniai asmenys įgyja teisę teikti įmonių bankroto administravimo paslaugas nuo įrašymo į Sąrašą dienos. Į Sąrašą įrašytiems šio įstatymo
 11 straipsnio 1 dalies 2 ir 5 punkte nurodytiems asmenims teisė teikti įmonių bankroto administravimo paslaugas Lietuvos Respublikoje suteikiama laikinai. Fiziniai ir juridiniai asmenys netenka teisės teikti įmonių bankroto administravimo paslaugas nuo išbraukimo iš Sąrašo dienos.
2. Į Sąrašą įrašomi:
1) fiziniai asmenys, kuriems šio įstatymo 115 straipsnio 2 dalyje nurodyta tvarka išduotas bankroto administratoriaus pažymėjimas;
2) fiziniai asmenys, atitinkantys šio įstatymo 118 straipsnio 3 dalies reikalavimus, kurių profesinė kvalifikacija pripažinta šio įstatymo 118 straipsnio 1 dalyje nustatyta tvarka;
3) fiziniai asmenys, kurių profesinė kvalifikacija pripažinta šio įstatymo 119 straipsnyje  nustatyta tvarka;
4) juridiniai asmenys, atitinkantys šio įstatymo 112 straipsnio 4 ir 5 dalyse nustatytus reikalavimus;
5) juridiniai asmenys, atitinkantys šio įstatymo 118 straipsnio 4 dalyje nustatytus reikalavimus.
3. Sprendimą įrašyti į Sąrašą šio straipsnio 2 dalyje nurodytus asmenis priima šio įstatymo 11 straipsnio 10 dalyje nurodyta Vyriausybės įgaliota institucija ir sprendimo priėmimo dieną įrašo juos į Sąrašą:
1) šio straipsnio 2 dalies 1–3 punktuose nurodyti fiziniai asmenys į Sąrašą turi būti įrašyti ne vėliau kaip per 3 darbo dienas atitinkamai nuo bankroto administratoriaus pažymėjimo išdavimo arba nuo profesinės kvalifikacijos pripažinimo šio įstatymo 118 straipsnio 1 dalyje arba nuo profesinės kvalifikacijos pripažinimo šio įstatymo 119 straipsnyje nustatyta tvarka;
2) šio straipsnio 2 dalies 4 ir 5 punktuose  nurodyti  juridiniai asmenys į Sąrašą turi būti įrašyti ne vėliau kaip per 10 darbo dienų nuo juridinio asmens visų dokumentų, patvirtinančių atitiktį atitinkamai šio įstatymo 112 straipsnio 4 dalyje arba šio įstatymo 118 straipsnio 5 dalyje nustatytiems reikalavimams, pateikimo dienos.
4. Šio straipsnio 2 dalies 1 punkte nurodytų fizinių asmenų (toliau šioje dalyje – asmuo) prašymu įrašymo į Sąrašą  terminas atidedamas ne ilgiau kaip vieneriems metams nuo bankroto administratoriaus pažymėjimo išdavimo dienos. Asmuo į Sąrašą įrašomas ne vėliau kaip per 3 darbo dienas nuo rašytinio prašymo dėl atidėjimo termino pabaigos, gavimo. Prašyme dėl atidėjimo termino pabaigos asmuo patvirtina, kad jis atitinka šiame įstatyme nustatytus reikalavimus ir nėra kitų kliūčių, dėl kurių jis negali teikti įmonių bankroto administravimo paslaugų. Jei šio įstatymo 11 straipsnio 10 dalyje nurodyta Vyriausybės įgaliota institucija per vienerius metus nuo bankroto administratoriaus pažymėjimo išdavimo dienos negauna asmens prašymo dėl atidėjimo termino pabaigos, vėliau prašymą dėl atidėjimo termino pabaigos pateikęs asmuo įrašomas į Sąrašą tik tuo atveju, jei prie prašymo dėl atidėjimo termino pabaigos prideda dokumentus, įrodančius, kad jis tobulino kvalifikaciją, arba dar kartą išlaiko kvalifikacijos egzaminą šio įstatymo 113 straipsnio 1 dalyje nustatyta tvarka.  Šios dalies nuostatos mutatis mutandis taikomos ir šio straipsnio  6 dalies 1 punkte nurodytu pagrindu išbrauktiems iš  Sąrašo  fiziniams asmenims.
5. Šio įstatymo 11 straipsnio 10 dalyje nurodyta Vyriausybės įgaliota institucija per šio straipsnio 3 dalyje nustatytus terminus priima sprendimą atsisakyti įrašyti į Sąrašą šio straipsnio 2 dalyje nurodytus asmenis, jei jie neatitinka šio straipsnio 2 dalyje nurodytų reikalavimų, ir ne vėliau kaip per 5 darbo dienas nuo dienos, kai paaiškėja, kad asmuo neatitinka įstatyme nustatytų reikalavimų, apie tai praneša jam raštu nurodydama priežastis, dėl kurių atsisakoma įrašyti į Sąrašą. Pranešimo apie atsisakymą įrašyti asmenį į Sąrašą nepateikimas nelaikomas teisės teikti įmonių bankroto administravimo paslaugas suteikimu. 
6. Šio įstatymo 11 straipsnio 10 dalyje nurodyta Vyriausybės įgaliota institucija šio straipsnio 1 dalyje nurodytus asmenis išbraukia iš Sąrašo, kai:
1) to prašo pats juridinis ar fizinis asmuo ir šis asmuo nėra paskirtas įmonės administratoriumi;
2) panaikinamas fizinio asmens bankroto administratoriaus pažymėjimo galiojimas;
3) fizinis asmuo, teikiantis įmonių bankroto administravimo paslaugas laikinai arba įsisteigęs, netenka teisės teikti įmonių bankroto administravimo paslaugas, įgytos pagal kitos  valstybės narės ar Šveicarijos Konfederacijos teisės aktus arba juridinis asmuo, teikiantis įmonių bankroto administravimo paslaugas laikinai, netenka teisės teikti įmonių bankroto administravimo paslaugas, įgytos pagal kitos valstybės narės teisės aktus;
4) fizinis ar juridinis asmuo, teikęs įmonių bankroto administravimo paslaugas laikinai, Vyriausybės ar jos įgaliotos institucijos nustatytais atvejais baigė teikti paslaugas;
5) juridiniam asmeniui iškeliama bankroto byla ar bankroto procedūros vykdomos ne teismo tvarka, iškeliama restruktūrizavimo byla ar pradedamas kitas nemokumo procesas pagal kitos valstybės teisės aktus ar jis yra likviduojamas;
6) paaiškėja, kad siekdamas būti įrašytas į Sąrašą juridinis asmuo pateikė neteisingus duomenis ir (arba) nuslėpė faktus, dėl kurių jis negalėjo būti įrašytas į Sąrašą;
7) paaiškėja, kad po sprendimo įrašyti į Sąrašą priėmimo juridinis asmuo, įgijęs teisę teikti įmonių bankroto administravimo paslaugas šio įstatymo nustatyta tvarka, nebeatitinka šio įstatymo 112 straipsnio 4 dalyje nustatytų reikalavimų arba juridinis asmuo, teikiantis įmonių bankroto administravimo paslaugas laikinai, neatitinka šio įstatymo 118 straipsnio 4 dalies 2 punkte nustatytų reikalavimų.
7. Juridinis asmuo išbraukiamas iš Sąrašo šio straipsnio 6 dalies 6 ir 7 punktuose nurodytais atvejais, jeigu juridinis asmuo per 10 darbo dienų nuo šio įstatymo 11 straipsnio 10 dalyje nurodytos Vyriausybės įgaliotos institucijos įspėjimo raštu dėl galimo išbraukimo iš Sąrašo gavimo dienos nepateikia naujos informacijos ir (arba) dokumentų, įrodančių, kad nebuvo arba išnyko šio straipsnio 6 dalies 6 ir (arba) 7 punkte nurodytos aplinkybės, dėl kurių jis turėtų būti išbraukiamas iš Sąrašo. Laikoma, kad įspėjimą juridinis asmuo gavo praėjus 5 darbo dienoms nuo jo išsiuntimo.“ 


11 straipsnis. 117 straipsnio 2 dalies pakeitimas
Pakeisti 117 straipsnio 2 dalį ir ją išdėstyti taip:
„2. Šio įstatymo 11 straipsnio 10 dalyje nurodyta Vyriausybės įgaliota institucija, nustačiusi, kad asmuo turi dvi galiojančias nuobaudas, turi kreiptis į Komisiją  teikdama siūlymą panaikinti bankroto administratoriaus pažymėjimo galiojimą. Komisijai pritarus nurodytam siūlymui, šio įstatymo 11 straipsnio 10 dalyje nurodyta Vyriausybės įgaliota institucija priima sprendimą panaikinti bankroto administratoriaus pažymėjimo galiojimą. Komisija, vadovaudamasi teisingumo ir protingumo kriterijais, gali nepritarti šio įstatymo 11 straipsnio 10 dalyje nurodytos Vyriausybės įgaliotos institucijos siūlymui panaikinti asmens, turinčio dvi galiojančias nuobaudas, pažymėjimo galiojimą, jei nustato, kad pažymėjimo galiojimo panaikinimas yra neproporcingas nustatytiems teisės pažeidimams, atsižvelgiant į teisės pažeidimo pobūdį, jo mastą ir kitas reikšmingas aplinkybes.“

12 straipsnis. Įstatymo papildymas 118 straipsniu 
Papildyti Įstatymą  118 straipsniu ir jį išdėstyti taip:
„118 straipsnis. Reikalavimai asmenims, siekiantiems teikti įmonių bankroto administravimo paslaugas laikinai.
1.	Valstybės narės piliečio, kito fizinio asmens, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, ir Šveicarijos Konfederacijos piliečio, turinčio teisę teikti įmonių bankroto administravimo paslaugas, įgytą pagal įsisteigimo valstybės teisės aktus, siekiančio teikti įmonių bankroto administravimo paslaugas Lietuvos Respublikoje laikinai, profesinė kvalifikacija pripažįstama vadovaujantis Lietuvos Respublikos reglamentuojamų profesinių kvalifikacijų pripažinimo įstatymo nuostatomis Vyriausybės ar jos įgaliotos institucijos nustatyta tvarka.
2.	Valstybės narės juridiniam asmeniui, turinčiam teisę teikti įmonių bankroto administravimo paslaugas, įgytą pagal įsisteigimo valstybės narės teisės aktus, ir siekiančio teikti įmonių bankroto administravimo paslaugas Lietuvos Respublikoje laikinai, teisė teikti įmonių bankroto administravimo paslaugas laikinai suteikiama vadovaujantis Lietuvos Respublikos paslaugų įstatymo ir šio įstatymo nuostatomis. 
3.	Fizinis asmuo, siekiantis teikti įmonių bankroto administravimo paslaugas laikinai, privalo šio įstatymo 11 straipsnio 10 dalyje nurodytai Vyriausybės įgaliotai institucijai pateikti kitos valstybės narės ar Šveicarijos Konfederacijos kompetentingos institucijos išduotą pažymėjimą, leidimą arba kitą dokumentą, įrodantį, kad jis turi teisę teikti įmonių bankroto administravimo paslaugas pagal įsisteigimo valstybės teisės aktus.
4.	Juridinis asmuo, siekiantis teikti įmonių bankroto administravimo paslaugas laikinai, privalo:
1) 	turėti kitos valstybės narės kompetentingos institucijos išduotą pažymėjimą, leidimą arba kitą dokumentą, įrodantį, kad juridinis asmuo, siekiantis teikti įmonių bankroto administravimo paslaugas laikinai, turi teisę teikti įmonių bankroto administravimo paslaugas pagal tos valstybės narės teisės aktus;
2)	turėti bent vieną darbuotoją, turintį teisę teikti įmonių bankroto administravimo paslaugas, įgytą šio įstatymo nustatyta tvarka ir (arba)  darbuotoją, kuriam, jo profesinę kvalifikaciją pripažinus šio straipsnio 1 dalyje ir (arba) 119 straipsnyje nustatyta tvarka, teisė teikti įmonių bankroto administravimo paslaugas suteikta laikinai arba įsisteigus.
5.	Šiame straipsnyje nustatytų reikalavimų atitiktį patvirtinančius ir kitus įstatyme nurodytus dokumentus šio įstatymo 11 straipsnio 10 dalyje nurodytai Vyriausybės įgaliotai institucijai asmuo gali pateikti per atstumą, elektroninėmis priemonėmis per kontaktinį centrą, kaip jis apibrėžtas Lietuvos Respublikos paslaugų įstatyme, arba kreipdamasis tiesiogiai į šio įstatymo 11 straipsnio 10 dalyje nurodytą Vyriausybės įgaliotą instituciją.
6. Įmonių bankroto administravimo paslaugų teikimo laikinumą (vienkartiškumą) pagal laikinumo (vienkartiškumo) vertinimo kriterijus vertina šio įstatymo 11 straipsnio 10 dalyje nurodyta Vyriausybės įgaliota institucija. Vertinimo kriterijus tvirtina Vyriausybė ar jos įgaliota institucija.“

13 straipsnis. Įstatymo papildymas 119 straipsniu  
Papildyti Įstatymą  119 straipsniu ir jį išdėstyti taip:
„119 straipsnis. Reikalavimai fiziniams asmenims, siekiantiems teikti įmonių bankroto administravimo paslaugas įsisteigus Lietuvos Respublikoje
Valstybės narės piliečio, kito fizinio asmens, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis,  ir Šveicarijos Konfederacijos piliečio, turinčio teisę teikti įmonių bankroto administravimo paslaugas, įgytą pagal įsisteigimo valstybės teisės aktus, siekiančio teikti įmonių bankroto administravimo paslaugas įsisteigus Lietuvos Respublikoje, profesinė kvalifikacija pripažįstama vadovaujantis Lietuvos Respublikos reglamentuojamų profesinių kvalifikacijų pripažinimo įstatymo nuostatomis Vyriausybės ar jos įgaliotos institucijos nustatyta tvarka. Šiems asmenims taikomi šio įstatymo 118 straipsnio 3 dalyje nustatyti reikalavimai. Asmenys, kurie dokumentais, patvirtinančiais jo kvalifikaciją ar išsilavinimą, negali įrodyti, kad jie išmano Lietuvos Respublikos teisę, privalo išlaikyti profesinio tinkamumo testą.“ 

14 straipsnis. Įstatymo papildymas 1110 straipsniu 
Papildyti Įstatymą  1110 straipsniu ir jį išdėstyti taip:
„1110 straipsnis. Fizinių asmenų ir juridinių asmenų, kurių profesinė kvalifikacija arba teisė teikti įmonių bankroto administravimo paslaugas pripažinta vadovaujantis šiuo įstatymu, teikiančių įmonių bankroto administravimo paslaugas Lietuvos Respublikoje, teisės ir pareigos
Fiziniams ir juridiniams asmenims, kurių profesinė kvalifikacija arba teisė teikti įmonių bankroto administravimo paslaugas pripažinta vadovaujantis šiuo įstatymu, teikiantiems įmonių bankroto administravimo paslaugas Lietuvos Respublikoje, taikomos šiame įstatyme ir kituose  įstatymuose administratoriams nustatytos teisės ir pareigos.“

15 straipsnis. 21 straipsnio 2 dalies 4 punkto pakeitimas
Pakeisti 21 straipsnio 2 dalies 4 punktą ir jį išdėstyti taip:
„4) motyvuotu prašymu kreiptis į teismą dėl administratoriaus pakeitimo, jeigu kreditoriaus (kreditorių) teismo patvirtinti reikalavimai vertine išraiška sudaro daugiau kaip pusę visų kreditorių teismo patvirtintų reikalavimų sumos;“.

16 straipsnis. 23 straipsnio 4 ir 13 punktų pakeitimas
1.	Pakeisti 23 straipsnio 4 punktą ir jį išdėstyti taip:
„4) reikalauti, kad administratorius pateiktų savo veiklos ataskaitas, ir jas tvirtinti. Jei kreditorių susirinkimas administratoriaus ataskaitos nepatvirtina, administratorius per kreditorių susirinkimo nustatytą protingą terminą privalo pašalinti kreditorių nurodytus ataskaitos trūkumus ir teikti ją tvirtinti kreditorių susirinkimui pakartotinai. Jei pakartotinai pateiktos ataskaitos kreditorių susirinkimas nepatvirtina, ją gali tvirtinti teismas. Jei teismas nurodo administratoriui pašalinti ataskaitos trūkumus, bet administratorius per teismo nustatytą protingą terminą jų nepašalina ir (arba) teismas nepatvirtina jam pakartotinai pateiktos ataskaitos, teismas gali priimti nutartį atstatydinti administratorių ir šio įstatymo nustatyta tvarka paskirti kitą administratorių.“
2.	Pakeisti 23 straipsnio 13 punktą ir jį išdėstyti taip: 
„13) motyvuotu prašymu kreiptis į teismą dėl administratoriaus pakeitimo. Kai kreditorių susirinkimas priima nutarimą dėl administratoriaus atstatydinimo ir naujo administratoriaus paskyrimo, kreditorių susirinkimo pirmininkas ne vėliau kaip per 5 darbo dienas nuo šio kreditorių susirinkimo nutarimo priėmimo dienos turi kreiptis į teismą dėl šio administratoriaus atstatydinimo ir pasiūlyti kito administratoriaus kandidatūrą. Kreditorių susirinkimo pirmininkas, gavęs šio įstatymo 11 straipsnio 3 dalies 24 punkte nurodyto prašymo dėl administratoriaus atstatydinimo kopiją, ne vėliau kaip per 5 darbo dienas nuo šios kopijos gavimo dienos gali pasiūlyti teismui kito administratoriaus kandidatūrą. Teisės aktų nustatyta tvarka sužinojęs, kad administratorius prarado teisę teikti įmonių bankroto administravimo paslaugas ir pagal šio įstatymo 11 straipsnio 3 dalies 24 punkto nuostatas nesikreipė į teismą dėl jo atstatydinimo, kreditorių susirinkimo pirmininkas per šiame punkte nurodytą terminą turi kreiptis į teismą dėl šio administratoriaus atstatydinimo ir pasiūlyti kito administratoriaus kandidatūrą. Siūlomai kito administratoriaus kandidatūrai turi pritarti kreditorių susirinkimas;“.

17 straipsnis. 33 straipsnio 3 ir 4 dalių pakeitimas
1. Pakeisti 33 straipsnio 3 dalį ir ją išdėstyti taip:
„3. Turto pirkimo-pardavimo sutartis, pardavimo iš varžytynių aktas arba perdavimo aktas yra prilyginami notaro patvirtintai sutarčiai ir yra nuosavybės teisę patvirtinantys dokumentai.“
2. Pakeisti 33 straipsnio 4 dalį ir ją išdėstyti taip:
„4. Jeigu apie įkeisto turto pardavimą paskelbta iki bankroto bylos iškėlimo dienos, antstolis baigia vykdyti turto pardavimą Civilinio proceso kodekso nustatyta tvarka ir pardavus turtą iš varžytynių gautą pinigų sumą, atskaičius vykdymo išlaidas antstoliui, perveda į bankrutuojančios įmonės sąskaitą.“

18 straipsnis. Įstatymo įsigaliojimas ir taikymas
1.	Vykdant bankroto procesus, pradėtus iki šio įstatymo įsigaliojimo, šio įstatymo nuostatos taikomos toms teisėms ir pareigoms, kurios atsiranda šiam įstatymui įsigaliojus, ir bankroto procedūroms, kurios pradedamos šiam įstatymui įsigaliojus.
2.	Asmenys, iki šio įstatymo įsigaliojimo įgiję teisę teikti bankroto administravimo paslaugas, atitinkantys iki šio įstatymo įsigaliojimo jiems nustatytus nepriekaištingos reputacijos reikalavimus, po šio įstatymo įsigaliojimo laikomi nepriekaištingos reputacijos, jeigu po šio įstatymo įsigaliojimo neatsiranda aplinkybių, nustatytų šio įstatymo 6 straipsnyje keičiamo 112 straipsnio 3 dalyje ar 5 dalyje.
3.	Šis įstatymas įsigalioja 2014 m. gegužės 1 d.

19 straipsnis. Pasiūlymas Lietuvos Respublikos Vyriausybei
Lietuvos Respublikos Vyriausybė ar jos įgaliota institucija iki šio įstatymo įsigaliojimo priima šio įstatymo įgyvendinamuosius teisės aktus ir atlieka kitus veiksmus, būtinus šio įstatymo nuostatoms įgyvendinti.


Skelbiu šį Lietuvos Respublikos Seimo priimtą įstatymą.

